Uredba Komisije (ES) št. 1812/2003

z dne 15. oktobra 2003

o spremembi in popravku Uredbe (ES) št. 43/2003 o podrobnih pravilih za uporabo Uredb Sveta (ES) št. 1452/2001, (ES) št. 1453/2001 in (ES) št. 1454/2001 glede pomoči za lokalno proizvodnjo rastlinskih proizvodov v najbolj oddaljenih regijah Evropske unije

KOMISIJA EVROPSKIH SKUPNOSTI JE –

ob upoštevanju Pogodbe o ustanovitvi Evropske skupnosti,

ob upoštevanju Uredbe Sveta (ES) št. 1452/2001 z dne 28. junija 2001 o uvedbi posebnih ukrepov za nekatere kmetijske proizvode za francoske prekomorske departmaje, spremembi Direktive 72/462/EGS in razveljavitvi Uredbe (EGS) št. 525/77 in (EGS) št. 3763/91 (Poseidom) [1], ter zlasti člena 12(4) in člena 15(7) Uredbe,

ob upoštevanju Uredbe Sveta (ES) št. 1453/2001 z dne 28. junija 2001 o uvedbi posebnih ukrepov za določene kmetijske proizvode za Azore in Madeiro in razveljavitvi Uredbe (EGS) št. 1600/92 (Poseima) [2], in zlasti člena 5(3) Uredbe,

ob upoštevanju Uredbe Sveta (ES) št. 1454/2001 z dne 28. junija 2001 o uvedbi posebnih ukrepov za določene kmetijske proizvode za Kanarske otoke in razveljavitvi Uredbe (EGS) št. 1601/92 (Poseican) [3], kakor je bila nazadnje spremenjena z Uredbo Komisije (ES) št. 1922/2002 [4],

ob upoštevanju naslednjega:

(1) Z Uredbo Komisije (ES) št. 43/2003 [5], kakor je bila spremenjena z Uredbo (ES) št. 995/2003 [6], so bili določeni pogoji za dodelitev pomoči za lokalno trženje in pomoči za trženje zunaj proizvodnega območja ter znesek te pomoči za proizvode iz člena 12(1) in člena 15(1) Uredbe (ES) št. 1452/2001.

(2) Priznani izvajalci, ki želijo sodelovati v shemi za podporo lokalnemu trženju sadja in zelenjave, morajo sprejeti obveze iz člena 42(2) navedene uredbe. Da se bolje upoštevajo knjigovodske prakse teh izvajalcev, je treba prilagoditi dokumente, ki jih je treba voditi za namene pregledov s strani pristojnih organov.

(3) Glede pomoči za trženje zunaj proizvodnega območja je treba predvideti izjemo za rožnati poper, ki spada pod oznako KN 0910. Ta proizvod zaradi dejstva, da se ne prideluje, temveč prosto nabira, ne more izpolniti zahteve glede opredelitve parcel, določene v letni pogodbi.

(4) Oznaka KN 0705 vključuje solato in radič. V Prilogi II k Uredbi (ES) št. 43/2003 je solata upoštevana, zaradi vsebinske napake pa ni upoštevan radič, ki spada pod isto oznako KN.

(5) Uredbo (ES) št. 43/2003 je zato treba ustrezno spremeniti in popraviti.

(6) Ukrepi, predvideni s to uredbo, so v skladu z mnenji vseh zadevnih upravljalnih odborov –

SPREJELA NASLEDNJO UREDBO:

Člen 1

Uredba (ES) št. 43/2003 se spremeni:

1. Člen 42(2)(b) se nadomesti z naslednjim:

"(b) vodijo ločeno evidenco zalog ali druge dokumente, ki dajejo ista zagotovila glede pregledov."

2. Člen 46(2)(d) se nadomesti z naslednjim:

"(d) sklicevanja in površine parcel, na katerih se pridelujejo proizvodi, ter, v primeru organizacij proizvajalcev, ime in naslov vsakega zadevnega pridelovalca; parcelna sklicevanja ni treba sporočiti za rožnati poper, ki spada pod oznako KN 0910;"

Člen 2

V Prilogi II k Uredbi (ES) št. 43/2003 se poimenovanje proizvoda iz oznake KN 0705 v stolpcu II popravi:

"0705 | Solata in radič" |

Člen 3

Ta uredba začne veljati dan po objavi v Uradnem listu Evropske unije.

Člen 2 se uporablja od 1. januarja 2003 dalje.

Ta uredba je v celoti zavezujoča in se neposredno uporablja v vseh državah članicah.

V Bruslju, 15. oktobra 2003

Za Komisijo

Franz Fischler

Član Komisije

[1] UL L 198, 21.7.2001, str. 11.

[2] UL L 198, 21.7.2001, str. 26.

[3] UL L 198, 21.7.2001, str. 45.

[4] UL L 293, 29.10.2002, str. 11.

[5] UL L 7, 11.1.2003, str. 25.

[6] UL L 144, 12.6.2003, str. 3.

--------------------------------------------------